SAAM เคาะราคาขาย IPO หุ้นละ 1.80 บ.เปิดจอง 24-27 ธ.ค.นี้
 SAAM เคาะราคาขาย IPO หุ้นละ 1.80 บ.เปิดจอง 24-27 ธ.ค.นี้
11 ธ.ค. 2561

สำนักงานคณะกรรมการกำกับหลักทรัพย์ และตลาดหลักทรัพย์ เปิดเผยว่า บริษัท เอสเอเอเอ็ม เอ็นเนอร์ยี่ ดีเวลลอปเมนท์ จำกัด (มหาชน) หรือ SAAM เสนอขายหุ้นสามัญเพิ่มทุนต่อประชาชนเป็นครั้งแรก (IPO) จำนวน 80 ล้านหุ้น ในราคาเสนอขายที่ 1.80 บาท/หุ้น โดยมีระยะเวลาจองซื้อในวันที่ 24-27 ธันวาคม 2561 มูลค่าการเสนอขายรวม 144 ล้านบาท และบริษัทฯมีความประสงค์จะขอเข้าจดทะเบียนในตลาดหลักทรัพย์ เอ็ม เอ ไอ (mai)
โดยมีบริษัทหลักทรัพย์ ทรีนีตี้ เป็นผู้จัดการการจัดจำหน่ายและรับประกันการจำหน่ายหุ้นในครั้งนี้ และมีผู้ร่วมจัดจำหน่ายและรับประกันการจำหน่ายหุ้นในครั้งนี้ ได้แก่ บริษัทหลักทรัพย์ เคจีไอ (ประเทศไทย), บริษัทหลักทรัพย์ โนมูระ พัฒนสิน และบริษัทหลักทรัพย์ ฟินันเซีย ไซรัส
สัดส่วนการเสนอขายหุ้น 1. เสนอขายต่อผู้มีอุปการคุณของผู้จัดจำหน่ายหลักทรัพย์ จำนวน 77,800,000 หุ้น, 2. เสนอขายต่อผู้มีอุปการคุณของบริษัทฯ จำนวน 2,000,000 หุ้น และ 3. เสนอขายต่อพนักงานและผู้บริหาร (ที่มิใช่กรรมการ) ของบริษัทฯ จำนวน 200,000 หุ้น
ทั้งนี้ ราคาหุ้นสามัญที่เสนอขายหุ้นละ 1.80 บาท คิดเป็นอัตราส่วนราคาหุ้นต่อกำไรสุทธิต่อหุ้นเท่ากับ 33.46 เท่า โดยคำนวณกำไรสุทธิต่อหุ้นจากผลกำไรสุทธิส่วนที่เป็นของผู้ถือหุ้นของบริษัทใหญ่ของงบการเงินรวมในรอบ 12 เดือนที่ผ่านมา ตั้งแต่วันที่ 1 ตุลาคม 2560 ถึง 30 กันยายน 2561 ซึ่งเท่ากับ 16.13 ล้านบาท หารด้วยจำนวนหุ้นสามัญทั้งหมดของบริษัทฯ หลังจากการเสนอขายหุ้นสามัญเพิ่มทุนในครั้งนี้ (Fully Diluted) ซึ่งเท่ากับ 300,000,000 หุ้น จะได้กำไรสุทธิต่อหุ้นเท่ากับ 0.0538 บาท
อัตราส่วนราคาหุ้นต่อกำไรสุทธิต่อหุ้นดังกล่าวคำนวณจากผลประกอบการในอดีต 4 ไตรมาสย้อนหลัง โดยที่ยังมิได้พิจารณาถึงผลการดำเนินงานในอนาคต ซึ่งเป็นปัจจัยสำคัญปัจจัยหนึ่งที่นักลงทุนควรพิจารณาประกอบการตัดสินใจการลงทุน เนื่องจากไม่มีบริษัทจดทะเบียนที่ประกอบธุรกิจที่มีผลิตภัณฑ์เหมือน หรือใกล้เคียงกับธุรกิจของบริษัทฯ ทั้งหมด อย่างไรก็ตาม เพื่อเป็นข้อมูลประกอบการประเมินราคาหุ้นที่เสนอขายและเป็นข้อมูลประกอบการตัดสินใจลงทุน จึงแสดงอัตราส่วนราคาหุ้นต่อกำไรสุทธิต่อหุ้นของตลาดหลักทรัพย์ เอ็ม เอ ไอ ซึ่งเป็นตลาดหลักทรัพย์ที่บริษัทฯ จะเข้าไปจดทะเบียน เฉลี่ยในช่วงระยะเวลา 3 เดือนย้อนหลัง ตั้งแต่วันที่ 3 กันยายน 2561 ถึง 30 พฤศจิกายน 2561 ซึ่งมีค่าเท่ากับ 63.15 เท่า
วัตถุประสงค์ของการใช้เงินที่ได้จากการระดมทุนในครั้งนี้ 1. ใช้เป็นเงินทุนหมุนเวียนสำหรับโครงการที่อยู่ระหว่างดำเนินการพัฒนาเพื่อส่งมอบให้แก่ลูกค้า ได้แก่ 1.1 โครงการ SAAM Oita 01 Biomass Power คาดว่าจะใช้เงินไม่เกิน 15 ล้านบาท ภายในปี 2562 และ 1.2 โครงการ SAAM Oita 02 Biomass Power คาดว่าจะใช้เงินไม่เกิน 15 ล้านบาท ภายในปี 2562
2.ใช้เป็นเงินทุนเพื่อเข้าร่วมลงทุนในบริษัทอื่น ซึ่งเป็นผู้ดำเนินธุรกิจที่เกี่ยวเนื่องกับการดำเนินงานโรงไฟฟ้าพลังงานหมุนเวียน คาดว่าจะใช้เงินไม่เกิน 50.0 ล้านบาท ภายในปี 2563
3.ใช้ชำระคืนเงินกู้ยืมของบริษัทฯ กับธนาคารพาณิชย์ในประเทศไทยแห่งหนึ่ง ซึ่งได้เบิกถอนมาใช้เป็นเงินทุนหมุนเวียนสำหรับโครงการที่อยู่ระหว่างดำเนินการพัฒนา คาดว่าจะใช้เงินไม่เกิน 16 ล้านบาท ภายในปี 2562
4.ใช้เป็นเงินทุนหมุนเวียนในการดำเนินงานของบริษัทฯ คาดว่าจะใช้เงินไม่เกิน 36.5 ล้านบาท ภายในปี 2563
สำหรับ SAAM ประกอบธุรกิจพัฒนาโครงการโรงไฟฟ้าพลังงานหมุนเวียนเพื่อจำหน่าย รวมถึงธุรกิจจัดหาสถานที่ตั้งและให้บริการที่เกี่ยวข้องภายในโครงการ และธุรกิจลงทุนในกิจการโรงไฟฟ้าพลังงานหมุนเวียน